Folketing
2002-02-28

Regeringen anser det for at være unødig forsinkende og et fordyrende mellemled, at unge, der har forudsætningerne for at gennemføre en kompetencegivende uddannelse, først skal gennem den fri ungdomsuddannelse. Vi har også stillet forslag om at ophæve bekendtgørelsen om de uddannelses- og jobkvalificerende forløb, også kaldet UJF-forløb, for dels er der nu en række andre tilbud til denne gruppe unge, der kan dække de samme behov, og dels vil kommunerne og AF fortsat kunne rekvirere denne type forløb ved skolerne, men uden at staten bliver inddraget som mellemled i processen. Der er uden tvivl en lang række elever, der har haft fornøjelse af den fri ungdomssuddannelse og ikke mindst af et UJF-forløb. Men det ændrer ikke ved det billede, at der i forhold til gruppen af unge, der har svært ved at finde sig en plads i de ordinære uddannelser, er sket en knopskydning af uddannelsestilbud uden en overordnet plan og indholdsmæssig kvalitetssikring. Det har bidraget til at skabe overlap og uklarhed og mangel på gennemsigtighed for såvel vejledere som for de unge og deres forældre.